SKRIFTLIG FORESPØRGSEL E-2462/02

af Christopher Huhne (ELDR) til Kommissionen

(4. september 2002)

Om: Forurening fra fartøjer

Vil Kommissionen udarbejde en oversigt over omfanget af ubehandlet affald, der udledes af fartøjer i EU's have og floder, og vil den oplyse, om den agter at iværksætte foranstaltninger med henblik på at begrænse denne mængde?

Svar afgivet på Kommissionens vegne af Margot Wallström

(9. oktober 2002)

Kommissionen vil gerne oplyse det ærede medlem om, at udledninger af spildolie fra søgående skibe generelt skyldes en bevidst skylning af tankene eller udskylning af bund- eller ballastvand. En række internationale organisationer er involveret i forebyggelse af denne form for havforurening (fx. Helsinki-konventionen, Bonnoverenskomsten og Barcelona-konventionen). Der foreligger ingen pålidelige skøn over den samlede mængde spildolie, der udledes fra søgående skibe i dag. Dog fremgår det klart af informationerne fra overvågningsfly, (som koordineres af disse organisationer), at overtrædelserne af de nugældende bestemmelser (d.v.s. bilag I til konventionen om bekæmpelse af havforurening (Maríne Pollution Control Convention (Marpol) 73/78(1))) er hyppigt forekommende på samtlige europæiske have og medfører indsmøring af søfugle, krebs- og bløddyr, fisk samt andre organismer og selve kystlinjen med olie. Hidtil har der endnu ikke vist sig nogen klart nedadgående tendens.

I sin meddelelse med titlen Towards a strategy to protect and conserve the marine environment indleder Kommissionen konkrete aktioner med henblik på at få elimineret alle sådanne ulovlige udledninger så hurtigt som muligt.

Udledninger af spildevand fra søgående skibe er omfattet af bilag IV til Marpol 73/78(2). Dog er dette bilag endnu ikke trådt i kraft på grund af et utilstrækkeligt antal ratifikationer. Som i forbindelse med strategien for havpolitikken (den marine strategi) vil Kommissionen tilstræbe at nå frem til, at dette bilag snarest træder i kraft.

Det vigtigste fællesskabsinstrument vedrørende disse former for havforurening er direktivet om havnestatskontrol og -modtagelsesfaciliteter(3). Bestemmelserne i dette direktiv omfatter en lang række forskellige former for skibsaffald, bl.a. spildolie og spildevand. Endvidere blev der i 2000 etableret en fælleskabsramme, bl.a. med det formål at støtte medlemsstaternes indsats med hensyn til at imødegå bevidst havforurening.

Der foreligger ingen pålidelige skøn om udledningerne fra skibe i de europæiske floder. I dag er alle sådanne udledninger dækket af forskellige regionale eller nationale retsakter. Dog kunne denne situation udmærket ændre sig i nær fremtid, eftersom disse udledninger er omfattet af vandrammedirektivet(4).

(1) Den internationale konvention om forebyggelse af forurening fra skibeaf 1973, som ændret ved 1978-protokollen hertil (Marpol 73/78), bilag I: Forebyggelse af olieforurening.

(2) Den internationale konvention om forebyggelse af forurening fra skibeaf 1973, som ændret ved 1978-protokollen hertil (Marpol 73/78), bilag IV: Forebyggelse af forurening i form af spildevand fra skibe.

(3) Europa-Parlamentets og Rådets direktiv 2000/59/EF af 27. november 2000 om modtagefaciliteter i havne til driftsaffald og lastrester fra skibe, EFT L 332 af 28.12.2000.

(4) Europa-Parlamentets og Rådets direktiv 2000/60/EF af 23. oktober 2000 om fastlæggelse af en ramme for Fællesskabets vandpolitiske foranstaltning, EFT L 327 af 22.12.2000.